CELEX: 32019R0401
Language: el
Date: 2018-12-19 00:00:00
Title: Κατ' εξουσιοδότηση κανονισμός (ΕΕ) 2019/401 της Επιτροπής, της 19ης Δεκεμβρίου 2018, για την τροποποίηση του κανονισμού (ΕΕ) αριθ. 389/2013 για τη σύσταση ενωσιακού μητρώου (Κείμενο που παρουσιάζει ενδιαφέρον για τον ΕΟΧ)

14.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 72/4
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/401 ΤΗΣ ΕΠΙΤΡΟΠΗΣ
         της 19ης Δεκεμβρίου 2018
         για την τροποποίηση του κανονισμού (ΕΕ) αριθ. 389/2013 για τη σύσταση ενωσιακού μητρώου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 19 παράγραφος 3,
         Εκτιμώντας τα ακόλουθα:
         
                     (1)
                  
                  
                     Το σύστημα μητρώων εξασφαλίζει την ορθή λογιστική καταγραφή των συναλλαγών που πραγματοποιούνται στο πλαίσιο του συστήματος εμπορίας δικαιωμάτων εκπομπής της ΕΕ (ΣΕΔΕ της ΕΕ), που θεσπίστηκε με την οδηγία 2003/87/ΕΚ, του πρωτοκόλλου του Κιότο και της απόφασης αριθ. 406/2009/ΕΚ.
                  
               
                     (2)
                  
                  
                     Όπου απαιτείται και για όσο χρόνο χρειάζεται προκειμένου να προστατευτεί η περιβαλλοντική ακεραιότητα του ΣΕΔΕ της ΕΕ, οι φορείς εκμετάλλευσης αεροσκαφών και άλλοι φορείς εκμετάλλευσης στο ΣΕΔΕ της ΕΕ δεν επιτρέπεται να χρησιμοποιούν δικαιώματα που έχουν εκδοθεί από κράτος μέλος το οποίο έχει κοινοποιήσει στο Ευρωπαϊκό Συμβούλιο την πρόθεσή του να αποχωρήσει από την Ένωση σύμφωνα με το άρθρο 50 της Συνθήκης για την Ευρωπαϊκή ένωση («ΣΕΕ»). Βάσει των διαπραγματεύσεων σύμφωνα με το άρθρο 50 της ΣΕΕ και δυνάμει του άρθρου 12 παράγραφος 3α της οδηγίας 2003/87/ΕΚ, η Επιτροπή θα πρέπει να εξετάζει τακτικά κατά πόσον επιτρέπεται η χρήση δικαιωμάτων από κράτος μέλος στο οποίο ακυρώνονται υποχρεώσεις για φορείς εκμετάλλευσης αεροσκαφών και άλλους φορείς εκμετάλλευσης, ιδίως σε περιπτώσεις όπου το δίκαιο της Ένωσης δεν έχει πάψει ακόμα να ισχύει στο συγκεκριμένο κράτος μέλος ή όπου διασφαλίζεται επαρκώς η παράδοση των δικαιωμάτων με νομικώς εκτελεστό τρόπο προτού πάψουν να ισχύουν οι Συμφωνίες.
                  
               
                     (3)
                  
                  
                     Το σχέδιο συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («η συμφωνία αποχώρησης»), όπως συμφωνήθηκε σε επίπεδο διαπραγματευτών στις 14 Νοεμβρίου 2018, προβλέπει μια μεταβατική περίοδο και διασφαλίζει τη συμμόρφωση των φορέων εκμετάλλευσης στο Ηνωμένο Βασίλειο με τις υποχρεώσεις που καθορίζονται στην οδηγία 2003/87/ΕΚ όσον αφορά τις εκπομπές τους κατά το 2019 και το 2020. Σε περίπτωση έναρξης ισχύος της συμφωνίας αποχώρησης, δεν θα απαιτείται πλέον ο περιορισμός της χρήσης των δικαιωμάτων που εκδίδονται από ένα τέτοιο κράτος μέλος κατά τη διάρκεια των ετών αυτών.
                  
               
                     (4)
                  
                  
                     Ως εκ τούτου, δεν θα πρέπει να γίνεται σήμανση δικαιωμάτων από την επομένη της ημέρας κατά την οποία έχουν κατατεθεί στον Γενικό Γραμματέα του Συμβουλίου οι πράξεις κύρωσης της συμφωνίας αποχώρησης από αμφότερα τα μέρη.
                  
               
                     (5)
                  
                  
                     Θα πρέπει να θεσπιστούν κατάλληλα τεχνικά μέτρα προκειμένου να διασφαλιστεί η αποτελεσματικότητα του παρόντος κανονισμού κατά τη χρονική στιγμή της εφαρμογής του,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 41 παράγραφος 4 του κανονισμού (ΕΕ) αριθ. 389/2013 προστίθενται τα εξής:
            
               
                  «4.   Από την επομένη της ημέρας κατά την οποία έχουν κατατεθεί αμφότερες οι πράξεις κύρωσης που αφορούν τη συμφωνία αποχώρησης, τα δικαιώματα που δημιουργούνται για το 2019 και το 2020 δεν προσδιορίζονται πλέον με κωδικό χώρας εάν η συμμόρφωση με την οδηγία 2003/87/ΕΚ για τις εκπομπές που πραγματοποιούνται κατά τη διάρκεια των ετών αυτών επιβάλλεται με συμφωνία στην οποία ορίζονται ρυθμίσεις για την αποχώρηση του εν λόγω κράτους μέλους από την Ευρωπαϊκή Ένωση.»
               
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Δεκεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 275 της 25.10.2003, σ. 32.